दोनों शेयर बाजारों की शुरुआत अच्छी हुई थी। सेंसेक्स 80.96 अंक चढ़कर 31,392.53 अंक पर खुला और यही इसका दिवस का उच्चतम स्तर भी रहा। दोपहर से पहले के कारोबार में यह हरे निशान में बना रहा। लेकिन, दोपहर बाद हुई मुनाफावसूली के दबाव में 31,261.49 अंक के दिवस के निचले स्तर को छूता हुआ यह गत दिवस के मुकाबले 14.04 अंक नीचे 31,297.53 अंक पर बंद हुआ। सेंसेक्स की 30 में से 16 कंपनियों में गिरावट और 14 में बढ़त रही। पावर ग्रिड के शेयर सबसे ज्यादा दो प्रतिशत टूटे। सबसे ज्यादा तेजी टाटा मोटर्स में देखी गयी। इसके शेयर डेढ़ फीसदी से ज्यादा चढ़े। निफ्टी भी 12.95 अंक की बढ़त में 9,670.50 अंक पर खुला। कारोबार के दौरान 9,676.50 अंक के दिवस के उच्चतम और 9,643.75 अंक के न्यूनतम स्तर से होता हुआ गत दिवस की तुलना में 4.05 अंक फिसलकर 9,653.50 अंक पर बंद हुआ। इसकी 51 में से 26 कंपनियों के शेयर हरे निशान में बंद हुये जबकि शेष 25 के शेयर टूट गये। बीएसई में कुल 2,828 कंपनियों के शेयरों में कारोबार हुआ।